b'\n_START_ARTICLE_\nU uredu\n_START_SECTION_\nPremisa\n_START_PARAGRAPH_\nRadnja serije smje\xc5\xa1tena je u industrijski gradi\xc4\x87 Slough u Engleskoj, u maloj podru\xc5\xbenici izmi\xc5\xa1ljene tvrtke za prodaju papira Wernham-Hogg, u kojoj (u seriji nikad vi\xc4\x91ena) BBC-jeva ekipa snima dokumentarac o ureda skom \xc5\xbeivotu. Glava ureda je David Brent (glumi ga Ricky Gervais), \xc4\x8diji \xc4\x8desti poku\xc5\xa1aji da bude simpati\xc4\x8dan svojim zaposlenicima gotovo uvijek rezultiraju iznimno neugodnim situacijama. Davidove karakterne mane, koje se svode na brojne verbalne gafove, nasvjestan rasizam, seksizam i brojne druge dru\xc5\xa1tvene neprilago\xc4\x91enosti, autori serije koriste kao humornu osnovu._NEWLINE_Ostali su glavni likovi Davidov ne pretjerano bistar pomo\xc4\x87nik Gareth Keenan (Mackenzie Crook), te Tim Cantenbury (Martin Freeman) i Dawn Tinsley (Lucy Davis), \xc4\x8dija je me\xc4\x91usobna simpatija va\xc5\xbean dio radnje._NEWLINE_Serija je snimana u obliku la\xc5\xbenog dokumentarca, kamerom "iz ruke", bez snimljenog ili studijskog smijeha.\n_START_SECTION_\nDavid Brent\n_START_PARAGRAPH_\nGlavni nadzornik ureda tvrtke Wernham-Hogg u Sloughu, David sebe smatra renesansnim \xc4\x8dovjekom, talentiranim za glazbu i filozofiju, te vjeruje da je svima drag, talentirani stand-up komi\xc4\x8dar i obo\xc5\xbeavan kao \xc5\xa1ef. Na\xc5\xbealost, on nije ni\xc5\xa1ta od navedenog. Zapravo je samoljubiv i ljigav, pun lo\xc5\xa1ih \xc5\xa1ala, te se \xc4\x8desto uvaljuje u nevolje govore\xc4\x87i prije no razmisli. \xc4\x8cesto oku\xc5\xa1ava biti politi\xc4\x8dki korektnim, no njegovi poku\xc5\xa1aji naj\xc4\x8de\xc5\xa1\xc4\x87e izgledaju kao gledanje svisoka na \xc5\xbeene, etni\xc4\x8dke manjine, homoseksualce i ljude s posebnim potrebama._NEWLINE_Ipak, Brent nije prikazan kao \xc5\xa1ef iz pakla, ve\xc4\x87 samo kao tu\xc5\xbean \xc4\x8dovjek kojemu posao zna\xc4\x8di vi\xc5\xa1e nego \xc5\xa1to bi trebao. U su\xc5\xa1tini, namjere su mu naj\xc4\x8de\xc5\xa1\xc4\x87e dobre._NEWLINE_Glumi ga Ricky Gervais, scenarist i redatelj serijala, za ovu ulogu 2004. nagra\xc4\x91en Zlatnim globusom za najboljeg glumca u humornoj seriji.\n_START_SECTION_\nTim Cantenbury\n_START_PARAGRAPH_\nTim je predstavnik prodaje u Wernham-Hoggu, duhovit, simpati\xc4\x8dan i nepretenciozan te, za razliku od Davida, bolno svjestan besmislenosti svoga posla. Preinteligentan je za zahtjeve svoga posla, no shva\xc4\x87a da \xc4\x87e ga vjerojatno obavljati \xc4\x8ditav \xc5\xbeivot. Svijetli su mu trenuci u uredu o\xc4\x8dijukanje s Dawn (u koju je ozbiljno zaljubljen) i zbijanje nezrelih \xc5\xa1ala na Garethov ra\xc4\x8dun._NEWLINE_Glumi ga Martin Freeman.\n_START_SECTION_\nGareth Keenan\n_START_PARAGRAPH_\nS Timom dijeli stol, no za razliku od njega, Gareth je nevjerojatno odan svom poslu. \xc4\x8cesto se hvali svojim iskustvima u Teritorijalnoj vojsci, kojom je potpuno opsjednut, te u\xc5\xbeiva u \xc5\xbeivciranju Tima. U uredu ima ulogu voditelja tima, \xc5\xa1to je polo\xc5\xbeaj kojim se \xc4\x8desto hvasta, iako mu ne daje apsolutno nikakav autoritet. Za sebe vjeruje da je \xc5\xa1armantan i neodoljiv suprotnome spolu, iako je u interakciji sa \xc5\xbeenama vrlo uko\xc4\x8den i \xc4\x8desto govori krive stvari._NEWLINE_Glumi ga Mackenzie Crook.\n_START_SECTION_\nDawn Tinsley\n_START_PARAGRAPH_\nDawn je recepcionerka u Wernham-Hoggu. \xc4\x8cesto mora izvr\xc5\xa1avati poslove za Brenta, \xc5\xa1to zna\xc4\x8di da i mora trpjeti njegove poku\xc5\xa1aje humora i dru\xc5\xa1tvene interakcije. \xc5\xbdivot joj dodatno zagor\xc4\x8davaju zaruke s Leejem. Najbolji joj je prijatelj (i tajna simpatija) Tim, s kojim se \xc4\x8desto dru\xc5\xbei na recepciji ureda._NEWLINE_Glumi je Lucy Davis.\n_START_SECTION_\nOstali likovi\n_START_PARAGRAPH_\nLee je Dawnin zaru\xc4\x8dnik, iako su potpuno suprotnih osobnosti: Dawn je vesela i vedra, do\xc4\x8dim je Lee neduhovit i nimalo romanti\xc4\x8dan._NEWLINE_"Veliki" Keith je ra\xc4\x8dunovo\xc4\x91a, ogroman gra\xc4\x91om i op\xc4\x87enito poput ljudske statue. Pojavljuje se u klju\xc4\x8dnim trenucima i svima u nedoumici daje potpuno nepotrebne savjete._NEWLINE_Chris Finch je Davidov navodni najbolji prijatelj, zapravo glasan, neugodan grubijan koji u\xc5\xbeiva okrutno ga vrije\xc4\x91aju\xc4\x87i._NEWLINE_Jennifer Taylor-Clarke je Brentova \xc5\xa1efica u prvoj sezoni. Profesionalna i slu\xc5\xbebena, nije zadivljena na\xc4\x8dinom na koji on poku\xc5\xa1ava voditi podru\xc5\xbenicu. Brent je iza le\xc4\x91a zove "Camilla Parker-Bowles"._NEWLINE_Neil Godwin je Brentov \xc5\xa1ef u drugoj sezoni, mlad, \xc5\xa1armantan i vrlo profesionalan ali i dvoli\xc4\x8dan. Davidu zamjera \xc5\xa1to poku\xc5\xa1ava biti popularan me\xc4\x91u zaposlenicama/icima nau\xc5\xa1trb posla a i sam radi isto. Pred kamerama u\xc5\xbeiva podcrtavati svoju nadre\xc4\x91enost i poni\xc5\xbeavati Brenta, dodu\xc5\xa1e na na\xc4\x8din suptilniji od Finchyjevog (Chris Finch). Osim kad se na\xc4\x91e u dru\xc5\xa1tvu s Finchem, tad rado sudjeluje u seksisti\xc4\x8dkim \xc5\xa1alama i poni\xc5\xbeavanju Davida._NEWLINE_Rachel je novoprido\xc5\xa1lica u uredu u drugoj sezoni serije. Vedra je i privla\xc4\x8dna, zbog \xc4\x8dega je i Gareth i Tim poku\xc5\xa1aju zavesti. Kad izabere Tima Dawn postaje vrlo ljubomornom.\n_START_SECTION_\nPrva sezona\n_START_PARAGRAPH_\nTokom prve sezone upoznajemo se s likovima u uredu u kriznom stanju - v\xc5\xa1e instance u tvrtki odlu\xc4\x8dile su da treba ukinuti podru\xc5\xbenicu u Sloughu ili onu u Swindonu, ovisno o njihovu u\xc4\x8dinku. Na koncu, odluka pada na Slough, i Brent dobiva novo, bolje radno mjesto, no mora dati otkaz svima ostalima. Ipak, odlu\xc4\x8duje zadr\xc5\xbeati lo\xc5\xa1iji posao i ostati sa svojom uredskom "obitelji". Kasnije biva otkriveno da Brent nije prihvatio novi posao jer nije pro\xc5\xa1ao sistematski pregled, a ne zbog ljubavi prema svojim zaposlenicima._NEWLINE_Paralelno, pratimo povezanost Tima i Dawn kroz trenutke dok njene zaruke prolaze kroz te\xc5\xa1ku fazu. Preplah da ne\xc5\xa1to poduzme, Tim samo promatra Dawn sa strane, te na kraju sezone ostaju samo prijatelji.\n_START_SECTION_\nDruga sezona\n_START_PARAGRAPH_\nNakon ukinu\xc4\x87a njihove podru\xc5\xbenice, u ured dolaze otpu\xc5\xa1teni radnici iz Swindona, te njihov \xc5\xa1ef Neil, koji postaje Brentovim nadzornikom. Tim upoznaje novozaposlenu Rachel i upu\xc5\xa1ta se u romanti\xc4\x8dnu vezu s njom, \xc5\xa1to \xc4\x8dini Dawn vrlo ljubomornom. Ipak, Tim na koncu sezone prekida s Rachel i otkriva Dawn svoje osje\xc4\x87aje, nakon \xc4\x8dega ga ona odbija i odlazi s Leejem u SAD._NEWLINE_David Brent, nakon brojnih propusta, dobiva otkaz i posao \xc5\xa1efa biva ponu\xc4\x91en Timu, koji ga odbija i prepu\xc5\xa1ta Garethu.\n_START_SECTION_\nBo\xc5\xbei\xc4\x87ne epizode\n_START_PARAGRAPH_\nNakon nerazrije\xc5\xa1enog zavr\xc5\xa1etka druge sezone, dvije posebne epizode od 45 minuta predstavljene su u formatu novog dokumentarca, koji pokazuje \xc5\xa1to se doga\xc4\x91a s \xc4\x8dlanovima ureda dvije godine nakon izvornog dokumentarca._NEWLINE_David Brent upu\xc5\xa1ta se u \xc5\xa1oubiznis, no vrlo neuspje\xc5\xa1no, \xc5\xa1to je prikazano kroz niz vrlo neugodnih situacija u kojima se nalazi poku\xc5\xa1avalju\xc4\x87i iskoristiti malo slave koju je dobio pojavljivanjem u dokumentarcu. Dawn i Lee \xc5\xbeive u SAD-u, gdje je Dawn o\xc4\x8dito nesretna, iako to poku\xc5\xa1ava prikriti. Tim jo\xc5\xa1 uvijek radi u uredu, gdje mu \xc5\xa1efuje Gareth, uz brojne, veoma iritantne, nove zaposlenike._NEWLINE_Stvari se mijenjaju kad na bo\xc5\xbei\xc4\x87ni tulum u ured dolaze Brent i Dawn, kojoj je ekipa BBC-ja ponudila priliku da se na nekoliko dana vrati u Slough. Na koncu, Brent odustaje od suludog iskori\xc5\xa1tavanja svoje minorne slave i upoznaje djevojku kojoj se zbilja svi\xc4\x91a koliko i ona njemu, a Dawn se, nakon \xc5\xa1to krene ku\xc4\x87i, ipak predomisli, raskida zaruke s Leejem i vra\xc4\x87a Timu._NEWLINE_Serija zavr\xc5\xa1ava zajedni\xc4\x8dkom fotografijom svih glavnih \xc4\x8dlanova starog ureda.\n_START_SECTION_\nNagrade\n_START_PARAGRAPH_\nU uredu je 2004., iznena\xc4\x91uju\xc4\x87e, pobijedila serije ameri\xc4\x8dke visoke produkcije (Arrested Development, Monk, Seks i grad, te Will i Grace) u utrci za Zlatni globus za najbolju humornu seriju, te je postala prva britanska serija nakon 25 godina nominirana za tu nagradu, te prva ikad koja ju je i osvojila. Gervais je iste ve\xc4\x8deri osvojio nagradu uza najbolju mu\xc5\xa1ku izvedbu u humornoj seriji.\n_START_SECTION_\nDruge ina\xc4\x8dice\n_START_PARAGRAPH_\n2005., u SAD-u je s emitiranjem po\xc4\x8dela ameri\xc4\x8dka verzija serije, tako\xc4\x91er naslovljena U uredu, sa Steveom Carellom u glavnoj ulozi. Prva je epizoda doslovce prenesena, dok su kasniji scenariji izvorni. Vrlo je dobro prihva\xc4\x87ena, no zamjera joj se pretjerana optimisti\xc4\x8dnost u odnosu na izvornik. Serija je tako\xc4\x91er prenesena u Njema\xc4\x8dku (kao Stromberg), a u pripremi je i francuska ina\xc4\x8dica (Le Bureau).'